google/wiki40b huggingface dataset:
Schortens

Linnaosad

Linn koosneb järgmistest osadest: Schortens, Heidmühle, Grafschaft, Accum, Sillenstede, Schoost, Roffhausen, Middelsfähr, Addernhausen, Oestringfelde, Ostiem ja Upjever.

Ajalugu

Esimesed asustusjäljed pärinevad 5. sajandist. Schortensit on esmakordselt mainitud 1158. aastal, kui P C Stephanus kirik, mille asutamine toimus Oestringerni ja Wangererni vahelise vaenu ajal. Keskajal oli Oestringfelde klooster, mida kasutati ka varjupaigana, hästi tuntud oma hobustearetuse poolest.
19. sajandi teisel poolel aitas Wilhelmshaveni mereväebaas oluliselt kaasa linna arengule. Paljud töölised asusid elama kohta, millest sai Schortensi keskus; 1871. aastal loodud raudteeühendus Jeveri aitas samuti linna arengule kaasa. Pärast Esimese maailmasõja lõppu lakkas sõjalaevade tootmine ja töötus kasvas. 1946. aastast jõudis Schortensisse pidev pagulaste voog, kasvatades suuresti elanikkonda. Opympia baasi kasutuselevõttu Roffhausenis Teise maailmasõja ajal peetakse ka linna arengule oluliseks.
1933. aastal ühendati Schortens Clevernsi ja Sandega, et moodustada Suur-Oestringen, kuid see ühendus tühistati Teise maailmasõja ajal.
1936. aastal avati õhujõudude baas Upjeveris, mis on ikka veel kasutusel.
Schortens sai omavalitsusõigused 21. jaanuaril 2005. 1. juunist 2005 on Schortens iseseisev omavalitsus.
Keith Olbermann

Keith Theodore Olbermann (sündinud 27. jaanuaril 1959) on Ameerika Ühendriikide uudistediktor, spordi- ja poliitikakommentaator. Ta on MSNBC saate "Countdown with Keith Olbermann" saatejuht.
Ta on arvustanud selles saates Fox News Channeli kommentaatorit Bill O'Reillyt. Selle tagajärjel tekkis nende saatejuhtide vahel avalik vaen.
Eesti Korvpalliliit

Ajalugu

Eelkäijaks on 14. detsembril 1923 asutatud Eesti Käsipalliliit (ühendas korv- ja võrkpalli ning hiljem ka pesapalli).
Lause

Situatsiooni toimumise aja tähistamine

Lause võib väljendada olevikku, minevikku, tulevikku või üldaega.
Viesturs Jansons

Viesturs Jansons (sündinud 23. juulil 1958) on läti päritolu Eesti balletitantsija.
Ta lõpetas aastal 1976 Riia Koreograafiakooli.
Ta oli aastatel 1976–1991 Läti Rahvusooperi balletisolist ja 1996–1997 Läti Rahvusooperi balletigrupi kunstiline juht. Aastatel 1991–1996 ja 1997–2001 oli ta balletisolist Estonia teatris. 2013. aasta seisuga on ta Tallinna Koreograafiakooli õppejõud.

Isiklikku

Tema abikaasa on Kaie Kõrb. Neil on kaksikud pojad (sündinud aastal 2007). 
Varasemast suhtest on tal tütar (sündinud aastal 1984).
Jüri Sepp

Jüri Sepp (sündinud 9. septembril 1952) on eesti majandusteadlane, Tartu Ülikooli majanduspoliitika professor ning TÜ nõukogu liige.

Haridus

Jüri Sepp lõpetas 1970. aastal Tallinna 42. Keskkooli ning 1975. aastal Tartu Ülikooli majandusteaduskonna majandusküberneetika erialal. Aastatel 1977–1981 oli ta Tartu Ülikoolis aspirantuuris. Majandusteaduste kandidaadi kraadi kaitses ta 1982. aastal Eesti Teaduste Akadeemia Majandusinstituudis. Tema juhendaja oli professor Uno Mereste, töö teemaks oli "Jaekäibe aastasisesed kõikumised kaubandusorganisatsioonides".

Töökäik

1975–1980 Tartu Ülikool, Majandusteaduskond; Teadur
1980–1984 Tartu Ülikool, Majandusteaduskond; Vanemõpetaja
1984–1994 Tartu Ülikool, Majandusteaduskond; Dotsent
1990–1992 EV kaubandusministeerium, aseminister
1994– Tartu Ülikool, Majandusteaduskond, Rahvamajanduse instituut, Majanduspoliitika õppetool; Professor
Jüri Sepp oli Eesti Panga Nõukogu liige aastatel 1998–2008 ja TÜ majandusteaduskonna dekaan 1996–2005.
Pärnu Nikolai kogudus

Pärnu Nikolai kogudus oli saksa kogudus, mis kasutas Pärnu Nikolai kirikut (kasutuskõlbmatu aastast 1944). Kogudus lõpetas tegevuse 28. augustil 1940. Kogudus kuulus E.E.L.K. Saksa praostkonda.
Marion Zimmer Bradley

Marion Eleanor Zimmer Bradley (3. juuni 1930 Albany, New Yorgi osariik – 25. september 1999 Berkeley, California osariik) oli USA naiskirjanik.
Ta on tuntuks saanud eelkõigeulmeromaanide sarjade "The Mists of Avalon" ja "Darkover" järgi, kuid tema sulest on ilmunud ka hulganisti muid teoseid.
Postilaev

Postilaev on endisaegne reisi- või kaubalaev, mis oli kohandatud postisaadetiste ühest kohast teise viimiseks. Enamasti sõitis postilaev kindlal laevaliinil.
Esimesed postilaevad sõitsid 1630. aastatel Läänemerel ja vedasid postisaadetisi Stockholmi ja Saksamaa sadamalinnade vahel. 1647-1710 sõitsid postilaevad Tallinna-Stockholmi liinil ja aastast 1701 ka Pärnu-Stralsundi liinil.
Leetse-Lepiku talu kalmistu

Leetse-Lepiku talu kalmistu on kalmistu Harju-Madise kihelkonnas Harjumaal, praeguse haldusjaotuse järgi Paldiski linnas Harju maakonnas. Laiemalt kuulub kalmistu Lääne-Harju valda.
Kalmistu pindala on 0,033 ha ja omanik on perekond Evald. Kalmistule on praegu teadaolevalt maetud 9 sellest perekonnast pärit inimest. Kalmistul puhkab ka kunstnik Nikolai Triik, kelle ema on pärit sellest talust.
Ferdinand Petersen

Ferdinand Petersen (1938. aastani Ferdinand Peterson; 13. märts 1887 Vahtriku talu, Lehtse vald, Järvamaa – 18. veebruar 1979 Chapel Hill, Põhja-Carolina) oli eesti insener ja poliitik.

Elukäik

Ta lõpetas 1909. aastal Tallinna Reaalkooli ja 1916. aastal Peterburi Polütehnilise Instituudi hüdrotehnika alal.
1917 Eesti Tehnika Seltsi (ETS) esimees, 1918 ETSi asutatud tehniliste erikursuste (Tallinna Tehnikumi eelkäija) hüdrotehnika õppejõud. Veebruarist novembrini 1918 Eesti Ajutise Valitsuse teedeminister, 1919–1920 Asutava Kogu liige.
Aastast 1921 pidas talu, ehitas Anija hüdroelektrijaama ja saeveski ning Raasiku villa- ja jahuveski.
1944 põgenes Eestist Saksamaale. Hiljem elas Ameerika Ühendriikides, projekteeris sildu ja vesiehitisi.
1956 koopteeriti ta Eesti Üliõpilaste Seltsi vilistlaseks. 1978 valiti ta EÜSi auvilistlaseks.

Isiklikku

Peterseni esimene abikaasa oli Alide-Hermine Püümann (1890–1921). Aastatel 1921–1941 oli ta abielus pedagoogi ja haridustegelase Emma Peterseniga (1889–1965). Tema kolmas abikaasa oli Maret Pärli (1913–2002).
Tema poegade seas on matemaatikud Ivar Petersen ja Karl Endel Petersen.
Bērzkalne vald

Ajalugu

Aastal 1945 moodustati Balvi vallas Ploskena külanõukogu, aastal 1949 likvideeriti  aga Balvi vald ametlikult. Aastal 1959 liideti Ploskena külanõukoguga likvideeritav Vistusala külanõukogu ja Balvi külanõukogu kolhoosi Strana Sovetov maad, kolhoosi Progress maad liideti aga Kraukļi külanõukoguga. Aastal 1961 liideti Balvi külanõukoguga sovhoosi Balvi maad. Aastal 1977 liideti külanõukoguga osa Balvi külanõukogu maadest. Aastal 1989 nimetati Ploskena külanõukogu ümber Bērzkalne külanõukoguks. Vald moodustati külanõukogust aastal 1991.  2009. aastast kuulub vald Balvi piirkonda.

Kaitstavad objektid

Muinsusmälestistest on riikliku kaitse all Mežarija muinaskalmed ehk Sõjahauad. Kohaliku kaitse all on Silakrogsi keskaegne kalmistu ja Moziņķi muinaskalmed ehk Sõjahauad.  Valla lääneossa jääb osaliselt Stompaki soo hoiuala.

Külad

Vallas on kakskümmend seitse küla. Valla keskuses Bērzkalnes (vidējciems) oli aastal 2018 181 elanikku. Ülejäänud valla külad on staatusega skrajciems – Aizpūre  26 elanikuga aastal 2018, Auzāji 8 elanikuga aastal 2018, Babāni 6 elanikuga aastal 2018, Brīžova 31 elanikuga aastal 2017, Brūklāji 8 elanikuga aastal 2018, Burčava 6 elanikuga aastal 2018, Dubļava 30 elanikuga aastal 2018, Elkšņova 21 elanikuga aastal 2018, Gaiļi 2 elanikuga aastal 2007, Garstierdele, Kārnīte 2 elanikuga aastal 2018, Krievkalns 6 elanikuga aastal 2018, Lemešava 1 elanikuga aastal 2018, Lielmežnieki 9 elanikuga aastal 2018, Lozdukolns 8 elanikuga aastal 2018, Mežarija 4 elanikuga aastal 2018, Moziņki 8 elanikuga aastal 2018, Mūrava 8 elanikuga aastal 2018, Ploskīne 4 elanikuga aastal 2007, Rubeņi 45 elanikuga aastal 2018, Silakrūgs 13 elanikuga aastal 2018, Šūcene 1 elanikuga aastal 2018, Taureskalns 10 elanikuga aastal 2018, Užgova 1 elanikuga aastal 2018, Vējava 11 elanikuga aastal 2018 ja Vistusola 19 elanikuga aastal 2018. Ülejäänud valla elanikud elavad külade koosseisu mitte kuuluvates taludes.
Vastseliina valla vapp

Vastseliina valla vapp on Võru maakonnas asunud endise Eesti haldusüksuse Vastseliina valla vapp.
Vapp kinnitati 22. jaanuaril 1999.

Vapi kirjeldus

Hõbedase kilbi keskel põigiti kaks sinist lainelõikelist varrast, nendel kaarjast tüvimikust tõusev viie müürisakmega linnusetorn - mõlemad punased. Torni ülaosas kolm kaksikteravkaare ja sõõriga petiknišši ning allpool kaks teravkaarelist aknaava, viimaste vahel rõngasrist - kõik hõbedased.

Põhjendus

Vastseliina valla vapi põhikujundiks on 14. saj. esimesel poolel rajatud Vastseliina piiskopilinnuse (Castrum Novum; Neuhausen; "Uus linnus") tänaseni säilinud hobuserauakujuline kirdetorn. Linnusel olid kogu Vana-Liivimaa kindlusarhitektuuris unikaalsed paaristeravkaarte ja sõõridega valgepõhjalised dekoratiivsed petikud. 
Vastseliina oli Tartu piiskopkonna võimsaim piirikindlus, mis oli paljude lahingute tallermaa Liivi sõjast kuni Põhjasõjani. Linnusega samanimeline alev kujunes Ida-Võrumaa tähtsaimaks majandus- ja kultuurikeskuseks ning kihelkonna- ja vallakeskuseks. 
Pärimuse järgi toimunud 1353. aasta septembris linnuse kabelis ime: altari kohal seisnud ilma igasuguse toeta rist ja kaks vahaküünalt, mis säranud üleloomulikus valguses. Selle peale alanud siia palverändurite vool nii Liivi- kui ka Saksamaalt. Paljud pimedad saanud tagasi nägemise ja kurdid kuulmise. Seda Vastseliinale laialdast kuulsust toonud ilmutust tähistab vapil olev rõngasrist, mis on ühtlasi kristluse üldine sümbol. 
Kaks sinist lainelõikelist varrast sümboliseerivad Vastseliina linnuse asukohta piiravaid Piusa jõge ja Meeksi oja. Hõbe sümboliseerib puhtust ja ustavust; punane tuld ja verd aga samuti vaprust ja julgust.
Litosfäär

Litosfäär (kreeka keeles λίθος 'kivi' + σφαῖρα 'kera') on Maa väline tahke kivimkest.
Litosfäär ja maakoor ei ole sünonüümid, sest litosfäär hõlmab ka ülemist osa vahevööst kuni astenosfäärini. Litosfäär koosneb suurtest laamadest, mis liiguvad üksteise suhtes väga aeglaselt, moodustades või hävitades maakoort. Litosfääri all asub astenosfäär, ülemise vahevöö plastsem, kuumem ja alumine osa. Litosfääri ja astenosfääri piiri määrab käitumine suurel rõhul: litosfäär jääb jäigaks väga pika geoloogilise aja jooksul, mille jooksul ta deformeerub elastselt ja üksnes aeg-ajalt tekivad hapramatesse kohtadesse rikked, aga astenosfäär deformeerub plastselt ja sel moel annab ülemiste kihtide survele järele. Astenosfäär ei jagune laamadeks.
Litosfääri ülemist osa, milles kokkupuutel atmosfääri, hüdrosfääri ja biosfääriga toimuvad keemilised protsessid, mille tulemusena tekib muld, nimetatakse pedosfääriks.
Litosfääri mõiste töötas 1914. aastal välja USA geoloog Joseph Barrell. See kontseptsioon põhines suurte gravitatsioonianomaaliate olemasolul mandrilises maakoores, millest ta järeldas, et maakoores peab olema kõva ülemine kiht, mis saab voolata mööda pehmemat alumist kihti. Tema võttis kasutusele ka terminid "litosfäär" ja "astenosfäär". Kui 1960. aastatel töötati välja laamtektoonikateooria, olid kõva litosfäär ja mehaaniliselt nõrgem ning plastselt käituv astenosfäär selles kesksel kohal.
Nagu maakoort, nii ka litosfääri on kaht liiki: ookeaniline litosfäär, mis on seotud ookeanilise maakoorega, ja mandriline litosfäär, mis on seotud mandrilise maakoorega.
Litosfääri paksus määratakse harilikult isotermiga 1000 °C. Sellel temperatuuril hakkab oliviin, mida peetakse vahevöö kõige nõrgemaks mineraaliks, viskoosselt deformeeruma. Ookeaniline litosfäär on tavaliselt 50–100 km paks, aga ookeani keskahelike all ei ole ta maakoorest paksem. Mandrilise litosfääri paksus on umbes 40–200 km, millest ülemised 30–50 km on maakoor. Maakoore ja vahevöö piiri, milleks on Mohorovičići eralduspind, määrab muutus kivimite keemilises koostises.
Jüri Karindi

Toivo-Jüri Karindi (2. august 1942 Tallinn – 24. juuli 2017 Tallinn) oli eesti näitleja ja teatridirektor.
Ta lõpetas aastal 1961 Tallinna 21. Keskkooli, õppis aastatel 1963–1969 GITIS-es teatriteadust ja lõpetas aastal 1969 Draamateatri õppestuudio.
Ta töötas aastatel 1962–1964 Draamateatris administraatorina ja 1968–1980 samas teatris näitlejana.
Aastatel 1980–1997 oli ta Vanalinnastuudio direktor ja näitleja, 1997–2004 oli sama teatri näitleja.
Aastast 2005 töötas ta trupijuhina Vana Baskini Teatris.

Isiklikku

Tema isa oli helilooja, organist ja koorijuht Alfred Karindi, õde oli koorijuht ja muusikapedagoog Laine Karindi.
Vitino

Vitino on naftasadam Venemaal Murmanski oblastis Kandalakša rajoonis. Sadam asub Kandalakša lahe rannikul Beloje More jaama lähedal Kandalakša linnast lõuna pool.
Vitino sadam rajati aastal 1995. Aastani 2001 töötas hooajati, alates 2001. aastast töötab sadam aastaringselt.
Sadamat kasutatakse peamiselt toornafta ja naftatoodete väljaveoks. Sadama võimsus on kuni 8 miljonit tonni aastas.
Väina tee

Väina tee on tänav Tallinnas Pirita linnaosas Merivälja asumis. Väina tee algab Ranna teelt, ristub Viimsi tee, Kesktee ja Hõbekuuse teega ning lõpeb Lääne teel. Merivälja parki läbiv lõik Väina teest on jalakäijate tänav – sõidukitele liikluseks suletud.
Väina tee on edela–kirdesuunaline ja ligi 760 meetri pikkune.

Tänava nimed ja ajalugu

Praeguse kuju omandas tänav 25. septembril 1959, kui liideti Mere puiestee ja Allika tee (mis kumbki olid nime saanud 1924. aastal) ning ühendatud tänava nimeks sai Hõbepapli puiestee. Praeguse nime sai Väina tee 22. aprillil 1960. Tänav on nime saanud mere läheduse mõjul.
Ioasaf (Šõbajev)

Ioasaf (ukraina keeles Іоасаф; kodanikunimega Валентин Володимирович Шибаєв Valentõn Volodõmõrovõtš Šõbajev; sündinud 2. jaanuaril 1954 Maslova Pristani külas Šebekino rajoonis Belgorodi oblastis Vene NFSV-s) on endine Ukraina Õigeusu Kiriku Bilgorodi ja Obojani metropoliit.

Ukraina Õigeusu Kirikus

Osales 20. juunil 2019 Filaret (Denõssenko) algatusel Kiievi Püha Vladimiri katedraali kokku kutsutud likvideeritud KPUÕK kohalikul kirikukogul, mis kuulutas KPUÕK laialisaatmise tühiseks ja KPUÕK sisuliselt taastatuks. Peale Filareti ja Ioasafi osales piiskoppidest kirikukogul veel piiskop Peetrus (Moskaljov). 24. juunil 2019 kokku tulnud Ukraina Õigeusu Kiriku Püha Sinod otsustas Ioasafi ja Peetruse UÕK piiskoppide seast välja arvata.
Washingtoni maakond (Tennessee)

Washingtoni maakond (Washington County) on maakond USA-s Tennessee osariigis. Geograafilised koordinaadid on 36° 18′ N, 82° 30′ W
Maakonna halduskeskus on Jonesborough ja suurim linn Johnson City.
Maakonna pindala on 855 km², millest 8 km² moodustab veepindala.
Elanike arv oli 2010. aasta rahvaloenduse järgi 122 979. Aastal 2000 oli elanike arv 107 198.

Ajalugu

Washingtoni maakond moodustati 15. novembril 1777. aastal. Maakond sai nime esimese Ameerika Ühendriikide presidendi George Washingtoni järgi.
OÜ Rexer

OÜ Rexer (ka RexeR Automotives) on aastast 1995 tegutsev Eesti autotootja. 
Ettevõte toodab automarki Rex, millest 2015. aasta seisuga on välja antud mudelid Rex R-10 ja Rex R-12.
Edru voor

Edru voor (ka: Edru mägi) 133 m kõrgune voor (suhteline kõrgus 40 m) Lääne-Virumaal Väike-Maarja vallas.
Edru voore lael Kabelimäel asub I aastatuhandest pärinev surnute põletamise koht (seni avastatud ainus Eestis). See on umbes 12-meetrise läbimõõduga sõõr, mis sisaldab palju sütt, nõge ja graniidipuru. Varem olnud sellel kohal 4 jala kõrgune kivivare. 1965. aasta suvel kaevati muistisest 2/5 läbi. Leiti kividest kolle, luukilde, pronkseseme katkend ja savinõukilde.
Noored hinged

"Noored hinged" on A. H. Tammsaare 1909. aastal ilmunud armastusnovell. Novell ilmus Tartus Postimehe trükikojas trükitud Noor-Eesti väljaandes. Teos on pilguheit üliõpilasnoorte mõtte- ja tundemaailma. "Noorte hingede" sisus on ühiseid jooni novelliga "Pikad sammud".

Vastuvõtt

See teos on saanud vastuolulist tagasisidet. Näiteks Heino Puhvel on raamatus "A. H. Tammsaare elu ja loomingu varasem periood" kõnealuse teose väärtuse väga maha teinud. Ta kasutab muuhulgas lauset nagu "Pilt teose kangelaste vaimsest palgest kujuneb aga troostituks, sest raske on leida ideelagedamat noorsugu, kui on "Noorte hingede" peategelased".
Ašuug

Ašuug (aseri keeles Aşıq, türgi keeles Aşık, farsi keeles عاشیق, armeenia keeles Աշուղ, ashugh, gruusia keeles აშუღი, ashughi) on müstikust trubaduur või rändlaulik Türgis, Aserbaidžaanis, Gruusias, Armeenias või Iraanis. Ašuugide klassikaline pill on baglama ehk saz, teatud tüüpi lauto. Nende laulud on pooleldi improviseeritud.
Ašuugide traditsioon Anatoolia, Aserbaidžaani ja Iraani turgi kultuurides põlvneb turgi rahvaste šamanismist. Muistseid ašuuge hüüti mitmesuguste nimedega nagu bakši (baxşı), dede (dədə) ja uzan või ozan. Neil oli tähtis roll oma rahva suulise pärimuse, ühise väärtussüsteemi ja pärandkultuuri säilitamises. Rändlaulikud kuuluvad ka tänapäeval Aserbaidžaani, Iraani Aserbaidžaani ja tasandikuturkmeenide, Türgi ja Turkmenistani ma- ja rahvakultuuris, kus neid kutsutakse bakši'deks.
2009. aasta septembris arvati Aserbaidžaani ašuugide muusikatraditsioon UNESCO mittemateriaalse kultuuripärandi nimekirja.

Etümoloogia

Sõna ašuug tuleneb araabia sõnast ašeq (عاشق) ja tähendab armunut. Vahel kasutatakse seda ka mehenimena.
Eesti meeste 45. meistrivõistlused rahvusvahelises kabes (2000)

Eesti meeste 45. meistrivõistlused rahvusvahelises kabes (2000)
EMK Narva kogudus

EMK Narva kogudus on Narvas tegutsev Eesti Metodisti Kiriku (EMK) peamiselt venekeelne kogudus.
Kogudus asutati 1924. Nõukogude ajal kuulusid koguduse liikmed EMK Rakvere kogudusse. Kogudus jätkas taas tegutsemist 1967.
Daniel arap Moi

Daniel Toroitich arap Moi (sündinud 2. septembril 1924) on Keenia poliitik, ta oli riigi teine president (1978–2002).
Poliitilise ning rahvusvahelise surve tulemusena oli ta sunnitud 1992. aastal osalema mitmepartei valimistel, kuid viis nii 1992. kui ka järgnevatel valimistel 1997. aastal oma partei võidule. Aastatel 1967 kuni 1978 oli Moi Keenia asepresident.  
Moi on Keenias tuntud ka kui "Nyayo", mis tähendab Suahiili keeles jalajälgi, kuna ta ütles tihti, et jälgib temale eelnenud esimese presidendi Jomo Kenyatta samme. Samuti on talle omistatud hüüdnimi "Poliitika Professor" tänu tema 24-aastasele valitsusajale, mis on pikim Keenia ajaloos.
Son Heung-min

Tottenham Hotspur

2015. aasta augustis sõlmis Son Tottenhamiga lepingu viieks aastaks.
Debüüdi Premier League'is tegi ta 13. septembril võõrsilmängus Sunderlandi vastu, sekkudes mängu 62. minutil.
Ta valiti Premier League'i hooaja 2016–2017 septembrikuu parimaks mängijaks, olles löönud 10. septembril kaks väravat Stoke City vastu ja 24. septembril kaks väravat Middlesbrough' vastu. Ta sai sellega esimeseks Aasia mängijaks, kes on nimetatud Premier League'i kuu parimaks mängijaks. Seisuga 24. aprill 2017 on ta hooaja 32 mängus löönud kokku 12 väravat.
UEFA Euroopa Liiga hooaja 2015–2016 esimeses alagrupimängus 17. septembril 2015 lõi ta värava Qarabaği vastu. Esimese värava Premier League'is lõi ta kolm päeva hiljem mängus Crystal Palace'i vastu, tuues Tottenhamile 1:0 võidu. See oli Tottenham esimene võit koduväljakul sel hooajal.
UEFA Meistrite Liiga hooaja 2016–2017 teises alagrupimängus 27. septembril 2016 lõi ta värava Moskva CSKA vastu, mis tõi Tottenhamile minimaalse 1:0 võidu.

Koondisekarjäär

Lõuna-Korea rahvuskoondises tegi ta debüüdi 30. detsembril 2010 mängus Süüria vastu.
Ta on esindanud Lõuna-Korea koondist 2014. ja 2018. aasta maailmameistrivõistlustel ning kolmedel Aasia meistrivõistlustel. Samuti võttis ta osa 2016. aasta suveolümpiamängude jalgpalliturniirist.
Esimese värava lõi ta rahvuskoondises 18. jaanuaril 2011 Aasia meistrivõistluste alagrupimängus India vastu.
2014. aasta maailmameistrivõistlustel lõi ta 22. juunil toimunud teises alagrupimängus Alžeeria vastu
2015. aasta Aasia meistrivõistluste veerandfinaalimängus 22. jaanuaril lõi ta kaks väravat, mis aitasid Lõuna-Korea võidule Usbekistani üle. 31. jaanuaril toimunud finaalis lõi ta teise poolaja esimesel üleminutil värava, mis viis Lõuna-Korea ja Austraalia vahelise mängu lisaajale. Lisaajal õnnestus Austraalial Lõuna-Koread võita ning Lõuna-Korea sai hõbemedali. Son valiti turniiri sümboolsesse koosseisu.
2018. aasta maailmameistrivõistluste teises alagrupimängus mängus Mehhiko vastu lõi ta üleminutitel Lõuna-Korea auvärava. Viimases alagrupimängus lõi ta värava valitseva maailmameistri Saksamaa vastu, vormistades Lõuna-Korea 2:0 võidu.
6. strategeem

Näiteid

Kui Napoleon planeeris 1798. aasta sõjaretke Egiptusse, tuli inglastele sisendada, et nad kavatsevad oma mereväega hoopis Iirimaa vallutada. Seetõttu sulges admiral Nelson oma jõududega Gibraltari väina. See oli Napoleonile sobiv hetk viia oma väed kiiresti Egiptusse.  
Mustkunstnike ja varaste üks olulisemaid leivateenimisvõtteid. Efektse tähelepanu haarava tegevusega kaasneb soovitud tulemuse tagav manööver mujal. Üks koperdab ohvrile "kogemata" otsa ja teine tõmbab tasa ta taskust midagi ära. 
1972. aastal sõi male maailmameistri tiitli pärast mänginud Bobby Fisher Reikjavíkis Boriss Spasski närvid oma tujude, viivituste ja veidra mänguviisiga ära. Venelane, kes arvas, et tuli malet mängima, ei saanud enam üldse aru, mis toimub. Ja siis tegi Bobby kiirelt ka malelaual ära. Ajakirjanduses kujutati toimunut lausa ühe külma sõja lahinguna.
Sokotra

Sokotra (araabia سقطراء (Suquţrā’)) on saar India ookeanis.
Pindala 3600 km². Saar on mägine, kõrgus kuni 1503 meetrit. Kuulub Jeemenile ning moodustab koos lähedalasuvate väikesaartega Sokotra saarte kubernerkonna.
Saare elanike arv on umbes 50 000. Suurim linn on Ḩādībū.
Sokotral räägitakse sokotra keelt.
Tuulemaa tänav

Tuulemaa tänav on tänav Tallinnas Põhja-Tallinna linnaosas Pelguranna asumis.
Tänav algab Pelguranna tänavalt ja lõppeb Kari tänavaga ristudes.
Praeguse nime sai Tuulemaa tänav 24. novembril 1995. Enne seda kandis tänav alates 16. oktoobrist 1953 vene revolutsioonilise demokraadi, kriitiku ja publitsisti Vissarion Belinski järgi Vissarion Belinski tänava nime.
Tuulemaa tänav 12 asub Tallinna Vaba Waldorfkool.
Looduse romaanivõistlus

Looduse romaanivõistlus oli 1927–1940 kirjastuse Loodus läbi viidud romaanivõistlus.
Auhinnatud raamatuid anti välja nii pehmes kui ka kõvas köites. Kõikidel ilmunud raamatutel oli ühine kujunduselement – romaanivõistluse embleem, mis oli trükitud raamatute eeslehtedele ning kõvaköiteliste raamatute esikaantele. 1927–1930 ilmunud raamatutel oli embleem ka raamatute selgadel, 1938–1938 ilmunud raamatutel ilutses seljal kirjastuse logo. 
Ümbrispaberite kujundus olid ühes stiilis 1938–1939 ilmunud raamatutel – autoriks Ernst Kollom. Varem ilmunud raamatutel üldist ühtset stiili polnud – kujundajad olid erinevad kunstnikud.
Du Wei

Du Wei (Dù Wēi 杜威; sündinud 9. veebruaril 1982 Luoyangis) on Hiina jalgpallur, kes mängib klubis Shandong Luneng Taishan.
2010–2012 mängis ta klubis "Hangzhou Nabel Greentown F.C." ja oli selle kapten.
Arnold Ruubas

Arnold Ruubas (1/14. mai 1907 Kursi kihelkond, Tartumaa – 4. oktoober 1993 Lakewood, Ocean County, New Jersey, Ameerika Ühendriigid) oli eesti meier.
Ta oli Elva ühispiimatalituse juhataja, 1936. aastal valiti ta Meierite Koja nõukogu liikmeks. 1944. aastal nimetati ta Elva raehärraks. Põgenes Ameerika Ühendriikidesse, oli Lakewoodi Pühavaimu koguduse juhatuse liige.
2011.–2012. aasta maailma karikasari murdmaasuusatamises

2011.–2012. aasta maailma karikasari murdmaasuusatamises oli 31. ametlik maailmakarikasarja hooaeg. Esimene MK-etapp toimus 19. novembril 2011 Norras Sjusjoenis ja viimane etapp peeti 18. märtsil 2012 Rootsis Falunis.
Maailma karikasarja üldkarika võitsid meeste arvestuses šveitslane Dario Cologna ja naiste arvestuses norralane Marit Bjørgen.